אולפרט דאפר

__ללא_תוכן__
אוֹלפֶֿרט דאפֶּר (Olfert Dapper; 1636 – 1689) היה סופר, גאוגרף והיסטוריון הולנדי שחיבר ספרים רחבי היקף על יבשות, ארצות ועמים אף שמעולם לא יצא ממקומו.

== קורות חייו ופועלו ==
אולפֿרט דאפר נולד בתחילת 1636 בשכונת יורדאן שבאמסטרדם. בשנים 1657 ו-1658 למד רפואה באוטרכט, אך ככל הנראה לא עסק בה, ומכל מקום שמו לא נמצא ברשומות גילדת הרוקחים והרופאים של אמסטרדם. כעולה משפע חיבוריו, דאפר הקדיש את רוב ימיו לאיסוף מידע על יבשות ועל ארצות, שחלקן היו בתקופתו בלתי נגישות, ולכתיבת ספרים על אודותן. ספריו הופיעו במהדורות לא מעטות ותורגמו לשפות אחרות. דאפר מעולם לא יצא את ארצו. הוא השתמש בדוחות של חוקרים ומיסיונרים ושל אנשי חברת הודו המזרחית ההולנדית וחברת הודו המערבית ההולנדית, וכמו כן נעזר בכתבי נוסעים אחרים. הציורים והמפות המלווים את כתביו לא נעשו על ידיו, אלא לוקטו ממקורות שונים ועובדו לתחריטים בסדנת המו"ל ההולנדי שלו – יאקוב ואן מירס (Jacob van Meurs).
ב-1663 ראו אור חמשת הכרכים של ספרו הראשון שעליו שקד כשלוש שנים – "תיאור היסטורי של אמסטרדם". שנתיים לאחר מכן, ב-1665, הפיק את התרגום הראשון להולנדית של כתבי הרודוטוס ובתוך שנים ספורות פרסם סדרת ספרים על יבשות וארצות. הבולט בהם הוא "תיאור אפריקה" , שראה אור ב-1668 וקנה לו מקום לדורות כספר-יסוד בלימודי אפריקה. הספר נועד, ככתוב בכותרו, להציג "שמות מקומות, גבולות, נהרות ואגמים, גידולים, בעלי חיים, לבוש, שפות, ממלכות, דתות ומנהגים, כולל מפות של הארצות ושל הערים מצוירים ממראה עיניים", ותוכנו "שאוב מכְּתבים עכשוויים ומספרי נוסעים שהיו בארצות הללו".

ציור מקדש שלמה בירושלים בספרו של דאפר על ארץ ישראל (1677)
מפת ראש [[הכרמל, מפרץ חיפה, עמק עכו והעיר עכו (1677)]]
בספריו הנחשבים של דאפר נמנו "סוריה וארץ ישראל" (1667), "משלחות חברת הודו המזרחית ההולנדית לסין" (1670), "אסיה – אימפריית המוגולים הגדולה, כולל חלקים של הודו, ממלכת פרס, גאורגיה ועוד" (1672), "אסיה, כולל אזורי מסופוטמיה, בבל, אשור, אנטוליה, או אסיה הקטנה, וערב" (1680), "איי הים התיכון" – קפריסין, רודוס, כרתים ואיים במזרח הים האגאי (1688) ומוראה (1688). פרקים נבחרים מכְּתביו של דאפר (Dapperus Exoticus Curiosus) פורסמו בשני כרכים בשנים 1717–1718 בגרמניה. חיבור הספר "אמריקה" (1671) יוחס לדאפר במהדורתו הגרמנית (1673), אף שבמהדורה ההולנדית המקורית צוין ארנולדוס מונטנוס כמחברו.

דאפר לא התיימר להיות מגלה ארצות וטרח לציין את המקורות שמהם שאב את ידיעותיו. כתיבתו מאופיינת בשילוב של תחומים שונים – גאוגרפיה, כלכלה, פוליטיקה ואנתרופולוגיה. הוא מוערך בשל הימנעותו מגישה אתנוצנטרית ומשיפוט ערכי של החברות שתיאר. רוב כותרי ספריו של דאפר פותחים בהיגד "תיאור מדוקדק", שיש בו לפחות ביטוי לשאיפתו של דאפר בעבודתו.

אולפרט דאפר מת ערירי ונקבר באמסטרדם ב-29 בדצמבר 1689.

==הנצחתו==
רחוב באמסטרדם (Dapperstraat) נקרא על שמו של אולפֿרט דאפר. 
הסופר האמריקני פיטר ביגל הקדיש לזכר דאפר את ספרו "החדקרן האחרון" (1968) שנכתב בהשראת הדברים שקרא בכתבי דאפר על חד-קרן בגבול קנדה. ב-2012 כתב ביגל את "יומו של אולפֿרט דאפר" (Olfert’s Dapper Day) על מסע דמיוני של הולנדי בשם זה אל מושבה פוריטנית בִּדיונית בצפון אמריקה. 
בצרפת פועלת קרן המוקדשת לאמנות אפריקאית ונקראת על שמו של אולפרט דאפר – [https://www.dapper.fr Fondation Dapper]. הקרן נוסדה ב-1983 בהולנד וב-1986 הקימה את מוזיאון דאפר בפריז ברובע ה-16. מבנה המוזיאון נסגר ב-2017, והקרן ממשיכה להפעילו באמצעות אתר האינטרנט שלה.
לרגל "תערוכת בולים לאומית חיפה 80" [http://israelphilately.org.il/he/catalog/series/304/%22חיפה%2080%22%20גליונית%20זכרון] הוציא השרות הבולאי גליונית זיכרון המציגה את האיור של הר הכרמל ומפרץ חיפה [https://archive.org/details/gri_33125010857817/page/n99] מתוך ספרו של דאפר מ-1677 על סוריה וארץ ישראל. שני הבולים בגליונית מראים מקטעים של הציור – מערת אליהו בצלע הכרמל והעיירה חיפה.

==לקריאה נוספת==
• מיכאל איש-שלום, מסעי נוצרים לארץ-ישראל, עם עובד ודביר, תשכ"ו; על ד"ר אוֹלף דאפר – בעמ' 30, קטעים מתוך כְּתביו על היישוב היהודי בארץ – בעמ' 367–373

==קישורים חיצוניים==

* [https://archive.org/search.php?query=creator%3A%22Dapper%2C+Olfert%2C+1639-1689%22 ספריו של אולפֿרט דאפר] בארכיון האינטרנט
* ספרו של אולפֿרט דאפר (בהולנדית) על [https://archive.org/details/gri_33125010857817/page/n8 סוריה וארץ ישראל] (מהדורה ראשונה, 1677)
* [https://books.googleusercontent.com/books/content?req=AKW5QaeMWzdGyHRdiQPoCJR2AEb0tc4VOHLLOaf1r5Ke9lqQ5MRPMViX-26rSFNrK8yc-9AJwzZzaQK9vnv3Jfsqv8ZbCkMYXYz06TVbidBCxszxSFEVhr7ZZcXshUH7kYNhu3SzNpWqvMfdDc4Qayn5F5h3rnx9P6yJzWf4m11kyUPPx3fB2J9PqBWnNKxp2PG34C_KW0R1YcL76fJcqXJ5T3ys_4Z1B7Zz0goidGsTEigllcpJiN3OEitLBAzkfhxr-Zkwgmr3M6g2vkzYm3I8S2igDCCFw8i66FZjoxK2vWYT8QoAYGk ספרו על ארץ ישראל במהדורה הגרמנית] (1681)

==הערות שוליים==

קטגוריה:היסטוריונים הולנדים
קטגוריה:גאוגרפים
קטגוריה:אנתרופולוגים
קטגוריה:סופרים הולנדים
קטגוריה:הולנדים שנולדו ב-1636
קטגוריה:הולנדים שנפטרו במאה ה-17
קטגוריה:נפטרים ב-1689